
Styret for 2018 har vært satt sammen av:

Sissel Skrindo – leder
Iren Lunde Elstad – nestleder
Hege Falck-Andersen – kasserer
Hedvig Johanne Rud – sekretær
Irene Storeskar – fast medlem
Marie Thorson Østby Natten – fast medlem
Olav Andres Ådnegard – fast medlem
Vigdis Danielsen – varamedlem
Jeanette Olsen – varamedlem
Ingebjørg Ådnegard og Andrine Bøygard - juniorrepresentanter
Mona Vibe og Gro Offerdal – juniorkoordinater

Året starta med Juleelgfest på Langedrag. Full buss, full dag, elgkosing, grisekløing, geitestirring, fjordingsnørekjøring, gymkhana, voltige, julegraut og fjøsnisse. Topp stemning og kjempegøy!

Årsmøtet ble avholdt på Ål.

Sport:
Tirill, Hannah og Mia deltok i vintercup dressur, alle i LC ponni. Gode resultater, tett på pallplassering! Frida Nikoline deltok i sprang, hest 100 cm. 
12-13 mai hadde vi UK-stevne i dressur på Gjeldokk. Grunna mangel på personell måtte UK-stevnet i sprang gjøres om til banehopping. Kommer litt tilbake til denne problematikken seinere…  26-27 mai arrangerte vi UK-stevne i sprang og dressur på Skaga. 
2 juni arrangerte klubben landsstevne i distanseritt på Opheimsåsen. Tilsammen 16 startende i klassene LD clear round, LB og MB.
Vi arrangerte kostymehopping på Hallingdal Hesteutstilling.
Andrine og Ingebjørg deltok på Fjordhest-NM på Stord i slutten av juni.

8-9 september var det KM i dressur på Linnesvollen. Hallingen stilte med 2 ponnilag, 1 individuell deltaker i ponni, og 1 individuell deltaker i junior/ungrytter-klassen.  Ponnilaget med Ronja, Brita og Bergljot tok sølv, og ponnilaget til Mia, Hannah og Tiril tok bronse!  Bergljot tok også bronse individuelt i ponni.  Andrine var hårfint unna bronsen i juniorklassen, og endte på fjerde.

22-23 september  var det programridning og banehopping på Gjeldokk.
Årets klubbmesterskap ble arrangert på Skaga 29-30 september.  Det ble kåra klubbmestere i alle klasser, men vandrepokalene gikk som vanlig til vinnerne i dressur- og sprangklassen med flest deltakere. Vandrepokalen i sprang 2018 gikk til Bergljot Bjella og Brown Magic Wind i klassen 60 cm feil og stil. Vandrepokalen i dressur 2018 gikk til Hannah Bergheim Jegleim og Blakken i klasse LC, ungdomsklasse. Dette stevnet var rekordstort, med til sammen 131 startende de 2 dagene. Fantastisk innsats fra alle frivillige som stiller opp gjennom mange og uendelig lange timer, siste dressurklasse gikk klokka ni om kvelden. Jammen bra denne klubben tilfeldigvis er full av hestegærne folk.

Og opptil flere medlemmer var allerede i gang med vintercupen i dressur for 2018 i november og desember…

Og til slutt må vi fortelle om vår internasjonale deltaker i distanserittet Dubai Crown Prince Endurance Cup, nemlig Mari Ekra og araberen Zensai. Aldri har noen halling reist så langt for å dra på ridetur med hesten sin. Overgangen fra snø til sand gikk strålende, og selv om eventyret endte med bråstopp i sanddynene, var Team Endurance enig om at det hadde vært en bra tur! De har selvfølgelig også deltatt på stevner i England, Sverige og Danmark i 2018.

Vi hadde regelmessige treninger med Jeremy fram til juli. Nå jobbes det iherdig med å få ham tilbake, første treningshelg blir 7-9 mars.

Annet:
Klubben leide buss til Oslo Horse Show i oktober, stor suksess!
Og vi har fått inn 2 juniorrepresentanter i BRYK, nemlig Andrine og Ragnhild!
Vi har hatt 3 store dugnader. Etterspretten, vårrydding i Ferieparken og Hellbillieskonserten. Dette har gitt gode inntekter, og klubben takker alle som har stilt opp. I skrivende stund ikke avklert hvordan det blir med dugnader i 2019.

Vi har kjøpt mounted games-utstyr. 

Vi har fått designa vår egen klubbgenser, som ALLE kan strikke..
Elin Hågensen ble utnevnt til klubbens første æresmedlem, og fikk selvfølgelig utdelt strikkegenser.

For å dele opplevelser med de andre medlemmene i klubben kan man fortsatt sende prospektkort, telegram, flaskepost eller telex til styret. En annen mulighet er å benytte seg av den nyoppretta Instagramprofilen til klubben. Den administreres av Andrine. Søk på Hallingenhest! 

Klubben trenger teknisk personell. Hadde vi hatt banebygger, feil og stildommer, sprangdommer eller flere stewarder hadde vi vært sjølhjulpne på stevnene. Nå må vi leie inn folk og det er dyrt. Ikke fordi godtgjørelsen til teknisk personell er så bra (dessverre, hvis noen så en mulig forretningsidé der), men fordi vi må betale for kjøring og overnatting. Snakk med Irene hvis du er interessert. 

Og helt til slutt: takk til stevneleder Hege for ukuelig innsats, til medlemmer i stevnekomiteer, til dugnadsfolket som raker og bygger og selger pølser og øl, til ryttere og kusker som gir alt, og sist men ikke minst, takk til HESTEN, som ikke har meldt seg på kurs eller stevner eller flyturer eller ridetimer, men som blir med på alt vi finner på likevel.

